**PLUNGĖS RAJONO SAVIVALDYBĖS   
TARYBA**

**SPRENDIMAS**

**DĖL PLUNGĖS RAJONO SAVIVALDYBĖS TARYBOS VEIKLOS REGLAMENTO rengimo redakcinės komisijos nuostatų patvirtinimo**

2021 m. rugsėjo 29 d. Nr. T1-255

Plungė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu, Plungės rajono savivaldybės taryba n u s p r e n d ž i a:

1. Patvirtinti Plungės rajono savivaldybės tarybos veiklos reglamento redakcinės komisijos nuostatus (pridedama).

2. Pripažinti netekusiais galios Plungės rajono savivaldybės tarybos 2011 m. gegužės 26 d. sprendimą Nr. T1-103 „Dėl Plungės rajono savivaldybės tarybos veiklos reglamento rengimo redakcinės komisijos nuostatų patvirtinimo ir komisijos sudarymo“ ir jį keitusį sprendimą.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2021 m. rugsėjo 29 d.

sprendimu Nr. T1-255

**PLUNGĖS RAJONO SAVIVALDYBĖS TARYBOS VEIKLOS REGLAMENTO rengimo redakcinės komisijos nuostatAI**

**I SKYRIUS**

**BENDROSIOS NUOSTATOS**

1. Plungės rajono savivaldybės tarybos veiklos reglamento rengimo redakcinė komisija (toliau – Komisija) yra nuolatinė Plungės rajono savivaldybės (toliau – Savivaldybė) tarybos komisija, sudaroma Savivaldybės tarybos kadencijos laikotarpiui.

2. Komisijos darbo nuostatai (toliau – Nuostatai) nustato Komisijos tikslus, uždavinius, funkcijas, teises, darbo organizavimo principus, atsakomybę ir kitus su Komisijos veikla susijusius klausimus.

3. Komisija savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos viešojo administravimo įstatymu, Savivaldybės tarybos veiklos reglamentu (toliau – Reglamentas), kitais teisės aktais ir šiais Nuostatais.

4. Komisijos sudėtį, jos narių skaičių ir Nuostatus tvirtina Savivaldybės taryba.

5. Komisija sudaroma iš Savivaldybės tarybos narių ir Plungės rajono savivaldybės administracijos valstybės tarnautojų ir (ar) darbuotojų.

6. Komisijos pirmininkas skiriamas Plungės rajono savivaldybės mero teikimu Plungės rajono savivaldybės tarybos sprendimu. Komisijos pirmininko pavaduotojas pirmojo posėdžio metu išrenkamas iš Komisijos narių.

7. Komisijos sekretoriumi Plungės rajono savivaldybės administracijos direktorius savo įsakymu paskiria Plungės rajono savivaldybės administracijos (toliau – Administracija) darbuotoją ar valstybės tarnautoją.

**II SKYRIUS**

**KOMISIJOS TIKSLAS, UŽDAVINYS IR FUNKCIJOS**

8. Komisijos tikslas – parengti Reglamento projektą ir pateikti jį svarstyti bei tvirtinti Plungės rajono savivaldybės tarybai (toliau – Savivaldybės taryba).

9. Komisijos uždavinys – užtikrinti, kad Reglamento nuostatos atitiktų Lietuvos Respublikos Konstitucijos, Lietuvos Respublikos vietos savivaldos įstatymo, Lietuvos Respublikos viešojo administravimo įstatymo ir kitų teisės aktų reikalavimus.

10. Komisija vykdo šias funkcijas:

10.1. rengia Reglamentą ir jo pakeitimus;

10.2. nagrinėja Savivaldybės tarybos narių, komitetų, komisijų, frakcijų ir (ar) Savivaldybės tarybos narių grupių, Administracijos padalinių, Savivaldybės įstaigų siūlymus dėl Reglamento pakeitimo ar papildymo;

10.3. nagrinėja Vyriausybės atstovo ir kitų valstybės institucijų pasiūlymus ir pastabas dėl Reglamento atitikimo Lietuvos Respublikos teisės aktų reikalavimams;

10.4. teikia siūlymus ir išvadas dėl Reglamento pakeitimo, papildymo;

10.5. teikia Reglamentą ir jo pakeitimus svarstyti komitetams bei tvirtinti Savivaldybės tarybai.

11. Komisija gali vykdyti ir kitas funkcijas, susijusias su Komisijos uždaviniais, neprieštaraujančiais Lietuvos Respublikos teisės aktams.

**III SKYRIUS**

**KOMISIJOS TEISĖS**

12. Komisija, įgyvendindama jai pavestas funkcijas, turi teisę:

12.1. svarstyti ir teikti Savivaldybės tarybai pasiūlymus dėl Reglamento pakeitimo ir papildymo;

12.2. gauti jos veiklai reikalingą informaciją, dokumentus ir paaiškinimus iš Administracijos padalinių bei Savivaldybės įstaigų;

12.3. kviesti į posėdžius Savivaldybės tarybos narius, Administracijos padalinių bei Savivaldybės įstaigų darbuotojus.

**IV SKYRIUS**

**komisijos DARBO ORGANIZAVIMAS**

13. Komisijos darbą organizuoja, jam vadovauja ir posėdžiams pirmininkauja Komisijos pirmininkas.

14. Komisijos pirmininkas:

14.1. organizuoja ir šaukia Komisijos posėdžius, sudaro jų darbotvarkes, organizuoja jiems reikalingų dokumentų bei kitos medžiagos parengimą;

14.2. pirmininkauja Komisijos posėdžiams, jo nesant, - pirmininko pavaduotojas;

14.3. nustato Komisijos nariams užduotis ir kontroliuoja jų vykdymą;

14.4. pristato Savivaldybės tarybos posėdyje parengtą Reglamento projektą;

14.5. vykdo kitus teisės aktų suteiktus įgaliojimus.

15. Komisija jos kompetencijai priklausančius klausimus svarsto ir sprendimus priima posėdžiuose.

16. Komisijos posėdis yra teisėtas, kai jame dalyvauja daugiau kaip pusė visų Komisijos narių. Komisijos narys, negalintis dalyvauti posėdyje, apie tai praneša Komisijos pirmininkui.

17. Komisija svarstomais klausimais priima rekomendacinius nutarimus.

18. Komisijos nutarimai priimami Komisijos posėdyje atviru balsavimu paprasta Komisijos narių balsų dauguma. Kai balsai pasiskirsto po lygiai, nutarimo priėmimą lemia Komisijos pirmininko balsas. Komisijos narys, nesutinkantis su bendra Komisijos nuomone, gali pareikšti atskirąją nuomonę. Komisijos nutarimai bei atskiroji nuomonė įrašomi į Komisijos posėdžio protokolą.

19. Kai Komisijos pirmininko nėra arba jis negali eiti savo pareigų, Komisijos pirmininko pareigas laikinai eina ir posėdžiui pirmininkauja Komisijos pirmininko pavaduotojas.

20. Komisijos posėdžiai protokoluojami. Posėdžio eigai fiksuoti taip pat gali būti daromas garso įrašas. Komisijos posėdžio protokolą pasirašo posėdžio pirmininkas ir posėdžio sekretorius.

21. Komisijos sekretoriaus pareigas atlieka Plungės rajono savivaldybės administracijos direktoriaus įsakymu paskirtas Administracijos darbuotojas ar valstybės tarnautojas (toliau – Komisijos sekretorius).

22. Komisijos sekretorius:

22.1. Komisijos pirmininko pavedimu praneša Komisijos nariams apie numatomą posėdį, išsiunčia elektroniniu paštu darbotvarkę, kitus reikalingus dokumentus;

22.2. protokoluoja Komisijos posėdžius;

22.3. saugo Komisijos posėdžių protokolus ir kitus Komisijos dokumentus Lietuvos Respublikos teisės aktų nustatyta tvarka;

22.4. vykdo kitus su Komisijos veikla susijusius Komisijos pirmininko pavedimus.

23. Komisijos nariai gali susipažinti su posėdžio protokolu ir pateikti pastabas bei pasiūlymus. Pateiktas pastabas ar pasiūlymus išnagrinėja Komisijos posėdžio pirmininkas.

**V SKYRIUS**

**BAIGIAMOSIOS NUOSTATOS**

24. Komisijos sudėtis, jos Nuostatai keičiami bei papildomi Savivaldybės tarybos sprendimu.

25. Komisija yra atskaitinga Savivaldybės tarybai.

26. Pasikeitus įstatymams, kitiems teisės aktams, reglamentuojantiems vietos savivaldos atstovaujančiosios institucijos veiklos tvarką, jos kompetenciją, funkcijas ir kt., Komisija teikia sprendimų projektus dėl Savivaldybės tarybos veiklos reglamento pakeitimų ar patikslinimų.

27. Komisijos veiklos dokumentai saugomi Lietuvos Respublikos archyvų įstatymo ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_